Markaðsstofa Norðurlands kynnt nýtt merki Demantshringsins , Diamond Circle , á opnum fundi á Sel Hótel í Mývatnssveit í dag . Merkið var hannað í samstarfi við Cohn & Wolfe á Íslandi , en sú vinna var leidd af Ingvari Erni Ingvarssyni sem fór yfir ferlið á fundinum . „ Við byrjuðum á að skoða hvað hringur er í raun og hvernig hann tengist demanti , hvernig hægt væri að finna samnefnarara fyrir þetta tvennt . Okkar niðurstaða var „ eilífð “ og táknið fyrir hana , óendanleikann , “ segir meðal annars í vörumerkjahandbók Demantshringsins . Þetta endurspeglast í merkinu , sem sjá má hér að neðan . Smelltu hér til að horfa á upptöku frá fundinum . Í dag var einnig kynnt sérstakt kort sem var unnið fyrir verkefnið , en þar er lögð áhersla á fimm lykilstaði á leiðinni ; Goðafoss , Mývatn , Dettifoss , Ásbyrgi og Húsavík . Um leið var heimasíðan www.diamondcircle.is tekin í notkun . Markaðsstofa Norðurlands og Húsavíkurstofa gerðu með sér samstarfssamning í maí á þessu ári um notkun á heitinu Diamond Circle , sem fól í sér að MN myndi gera greiningu á innviðum á leiðinni , búa til vörumerki og efla markaðssetningu . Í ljósi þess að áætlað er að klára vinnu við lagningu á bundnu slitlagi á Dettifossvegi í sumar skapast enn betra tækifæri fyrir markaðssetningu og þróun ferðaþjónustufyrirtækja sem njóta nálægðar við þær náttúruperlur sem finna má á Demantshringnum .